Adskillige cyklister og knallertkørere er blevet kørt ned i Danmarks farligste rundkørsel. Nu bliver den ombygget

På mandag starter ombygningen af den rundkørsel i Danmark, som er blevet kåret til Danmarks farligste af uheldsstatistikkerne, skriver jp.dk.

Det er på Strandby Plads i Esbjerg, hvor der er blevet registreret over 50 alvorlige ulykker på 10 år.

I 37 af de godt 50 alvorlige uheld har der været tale om enten cyklister eller knallertkørere, der er blevet påkørt af bilister på vej ind i rundkørslen.

Se også: Den bro giver jo INGEN mening - eller gør den?

Rundkørslen er to-sporet og udstyret med en blå cykelbane langs den ydre del af rundkørslen, hvor der også er højresvingsbaner for cyklister ved de seks veje, der mødes i rundkørslen.

- Det er en situation, som vi simpelthen bliver nødt til at få gjort noget ved. Derfor er jeg meget glad for, at Strandby Plads blev en del af projektet Trafiksikkerhedsby, siger fungerende formand for Teknik & Byggeudvalget Jørgen Ahlquist (S) til Jyllands-Posten.

Nu bliver det lovligt at cykle over for rødt

Den nye rundkørsel vil få en større ø i midten og kun have et spor til bilister. Ombygningen koster 1,6 millioner kroner og vil tage godt to måneder.

Esbjerg kommune forventer, at ombygningen vil betyde 40 procent færre uheld, 50 procent færre personskader samt langsommere fremkommelighed.

Her kan du se Vejdirektoratets guide til at komme igennem en tosporet rundkørsel.